Fatma Øktem (V), 2013-05-02:
Jeg vil starte med at takke Dansk Folkeparti for at fremsætte dette relevante og meget aktuelle beslutningsforslag om kriminelle asylansøgere.
Hensigten med beslutningsforslaget er, at regeringen skal fremsætte en række lovforslag og foretage en række ændringer.
Dette skal samlet sikre en konsekvent linje for asylansøgere, som begår kriminalitet, mens deres asylsag er under behandling i Danmark.
I Venstre synes vi, at forslaget har et fornuftigt og meget væsentligt formål.
Vi er fuldstændig indforstået med problematikken, der er på området.
I Danmark byder vi hvert år hundredvis at asylansøgere velkommen i vores land.
Med åbne arme tilbyder vi dem ly fra krig, forfølgelse eller andre rædsler, de må have mødt i deres hjemland.
Sådan skal det være.
I Venstre er vi stolte af, at Danmark påtager sig dette ansvar.
Men netop derfor er det også fuldstændig uacceptabelt og et kæmpe tillidsbrud, når mennesker, som vi har budt velkommen til vores land, ikke opfører sig ordentligt.
Følger man ikke landets love, er det både en krænkelse for det Danmark, der har budt dem velkommen, og en krænkelse over for alle de andre asylansøgere, der opfører sig ordentligt, og som oprigtigt har brug for Danmarks hjælp.
Det må og skal vi ikke acceptere.
Det er Venstre fuldkommen enig i.
Desværre er der dele af beslutningsforslaget, som Venstre ikke kan støtte.
Der er tre elementer i beslutningsforslaget, som vi særlig har bidt mærke i.
Som det første element foreslås det, at asylansøgere skal underskrive en kontrakt, hvori der står, at de udvises straks og deres asylsag afbrydes, hvis de begår kriminalitet.
Venstre er som sagt enig i, at det er fuldstændig uacceptabelt, at asylansøgere begår kriminalitet.
Men der kan være asylansøgere, som begår kriminalitet, som helt åbenbart kan få asyl, og som, hvis de sendes tilbage, vil blive udsat for tortur eller risikerer dødsstraf.
Disse udlændinge kan vi ikke udvise.
Det andet element i beslutningsforslaget går på, at asylansøgere skal udvises for kriminalitet, uden at asylansøgeren er dømt for den kriminelle handling ved en domstol.
Venstre er skeptisk over for dette forslag.
Danmark er et retssamfund, hvor alle er lige for loven.
Det tredje element i beslutningsforslaget drejer sig om, at asylansøgere, der ikke kan udsendes, administrativt skal kunne frihedsberøves i længere tid for mindre forseelser.
Derudover skal afgørelsen om frihedsberøvelse ikke kunne ankes, før der er gået mindst 2 år.
Venstre har den holdning, at dette forslag er for vidtgående.
En administrativ frihedsberøvelse skal altid iværksættes efter en konkret vurdering, være professionel og så i så kort tid som overhovedet muligt.
Men som jeg startede med at sige, er der ingen tvivl om, at vi har at gøre med et udfordrende og omfangsrigt problem, som der bør tages hånd om, men i stedet for at foreslå ny lovgivning er det mere på sin plads at udnytte den eksisterende lovgivning mere effektivt, og derfor vil Venstre gerne opfordre justitsministeren til at stramme op på området.
Lovgivningen er der, men der er ingen tvivl om, at den skal håndhæves bedre.
Så selv om Venstre er enig med Dansk Folkeparti i målet om at mindske antallet af kriminelle asylansøgere, er vi ikke enige i midlerne til at nå målet.
Derfor kan Venstre ikke støtte beslutningsforslaget.